b"\n_START_ARTICLE_\nKathleen Lonsdale\n_START_SECTION_\nBiografia\n_START_PARAGRAPH_\nKathleen Lonsdale va n\xc3\xa9ixer en Newbridge, al Comtat de Kildare (Irlanda), sent l'\xc3\xbaltima de deu fills de Harry Yardley, l'administrador de correus de la ciutat, i Jessie Cameron. L'alcoholisme del pare va fer que la seva mare s'emport\xc3\xa9s la fam\xc3\xadlia a Anglaterra quan Kathleen tenia cinc anys d'edat. Primer va estudiar en el col\xc2\xb7legi Woodford County solament per a alumnes; com Kathleen es va interessar per les matem\xc3\xa0tiques i les ci\xc3\xa8ncies, va haver d'anar-se'n a Ilford County High School, un col\xc2\xb7legi mascul\xc3\xad._NEWLINE_Va obtenir la seva llicenciatura del Bedford College for Women el 1922 amb les notes m\xc3\xa9s altes des de feia deu anys, i es va graduar en f\xc3\xadsica amb un mestratge del University College de Londres en 1924. Despr\xc3\xa9s es va unir a l'equip de recerca de cristal\xc2\xb7lografia encap\xc3\xa7alat per William Henry Bragg en la Royal Institution. L'any 1927 va obtindre el m\xc3\xa0ster en ci\xc3\xa8ncies per la determinaci\xc3\xb3 estructural dels derivats de l'et\xc3\xa0 i es va casar amb Thomas Jackson Lonsdale amb qui va tenir tres fills - Jane, Nancy i Stephen - l'\xc3\xbaltim dels quals es va convertir en metge i va treballar durant diversos anys en Malaui.\n_START_SECTION_\nCarrera cient\xc3\xadfica i reconeixements\n_START_PARAGRAPH_\nDespr\xc3\xa9s d'un per\xc3\xadode que va dedicar a la crian\xc3\xa7a dels seus fills, Kathleen Lonsdale va tornar al treball a mitjans de la d\xc3\xa8cada dels 30 a la Universitat de Leeds; tamb\xc3\xa9 va tornar a treballar amb Bragg, qui havia aconseguit finan\xc3\xa7ament per tal de contractar-la, ja que, fins aquell moment no havia cobrat per la seva feina, a la Royal Institution el 1934. A m\xc3\xa9s de descobrir l'estructura del benz\xc3\xa8 i hexaclorobenz\xc3\xa8, Lonsdale tamb\xc3\xa9 va treballar en la s\xc3\xadntesi dels diamants. Va fer un \xc3\xbas pioner dels rajos X per estudiar els cristalls. _NEWLINE_Lonsdale es va convertir el 1945 en un dels dos primers membres femenins en la Royal Society, l'altra era la bioqu\xc3\xadmica Marjory Stephenson. L'any 1943, Kathleen va ser professora titular de qu\xc3\xadmica i cap del departament de cristal\xc2\xb7lografia del University College de Londres. Simult\xc3\xa0niament Lonsdale va exercir com a editora en cap de la revista International Tables for X-ray Crystallography i el 1949 va obtindre la pla\xc3\xa7a de catedr\xc3\xa0tica en cristal\xc2\xb7lografia sent la primera dona en ocupar aquest lloc a la universitat ocupant el c\xc3\xa0rrec fins al 1968, any en qu\xc3\xa8 es va jubilar i va ser nomenada professora em\xc3\xa8rita._NEWLINE_El 1956 va ser anomenada Dama comandant de l'Ordre de l'Imperi Brit\xc3\xa0nic, per la seva feina com cient\xc3\xadfica i el 1966 va ser la primera dona en ser elegida presidenta de la Uni\xc3\xb3 Internacional de Cristal\xc2\xb7lografia.\n_START_SECTION_\nPacifisme\n_START_PARAGRAPH_\nEncara que va ser educada com a baptista, tant ella com el seu marit van adoptar en 1935 el credo qu\xc3\xa0quer, en ser tots dos pacifistes compromesos. Va estar un mes a la pres\xc3\xb3 de Holloway durant la Segona Guerra Mundial per negar-se a registrar-se en les tasques de defensa civil, o pagar una multa per negar-se a registrar-se. Despr\xc3\xa9s d'haver estat a la pres\xc3\xb3 es va proposar reformar-les, involucrant-se activament en els comit\xc3\xa8s que intentaven aquesta reforma.Tamb\xc3\xa9 despr\xc3\xa9s de les proves nuclears dels Estats Units, Gran Bretanya i la Uni\xc3\xb3 Sovi\xc3\xa8tica durant la guerra freda la van portar a escriure el llibre \xc3\x89s possible la pau?, publicat el 1957._NEWLINE_En la reuni\xc3\xb3 anual dels qu\xc3\xa0quers brit\xc3\xa0nics en 1953, va dictar la confer\xc3\xa8ncia magistral sota el t\xc3\xadtol Removing the causis of war.\n_START_SECTION_\nDefunci\xc3\xb3\n_START_PARAGRAPH_\nVa morir l'1 d'abril de 1971 d'un c\xc3\xa0ncer anapl\xc3\xa0sic d'origen desconegut."